دار الكتب و الوثائق القوميه

تصغير

هيئة دار الكتب و الوثائق القومية ، اتعرفت كمان باسم " دار الكتب المصريه " ، مكتبه ضخمه فى القاهره ، مصر ، انشأها على مبارك سنة 1870 وجمع فيها كتب و مخطوطات من كل نواحى مصر. ابتدت باسم الكتبخانه فى سراية مصطفى فاضل باشا اخو الخديوى اسماعيل باشا فى درب الجماميز ، و فى سنة 1904 اتنقلت لمبنى فى باب الخلق و بعدين لمبنى ضخم ع النيل فى بولاق. دار الكتب فيها مجموعات ضخمه و قيمه و مخطوطات نادره و عدد كبير من العملات القديمه و البرديات و التحف. بتضم مجموعتها اكتر من مليون مجلد ، و ليها فروع فى القاهره و ضواحيها. قانون الايداع فى مصر بيدى دار الكتب حق الحصول على كذا نسخه من كل كتاب او مطبوعه فى مصر. اشرفت دار الكتب من فى مركز تحقيق التراث على تحقيق و نشر كتب نادره زى كتاب " النجوم الزاهره فى ملوك مصر و القاهرة " لـ " ابن تغرى " ، و اتحطت فيها مجموعة كتب و مخطوطات العلامه احمد تيمور النادره بعد وفاته.

تاريخ 
فى البدايه اتأسست " الكتبخانه " فى دور من أدوار سراية الامير مصطفى فاضل اخو الخديوى اسماعيل اللى عاز على مبارك انها تكون مكتبه زى مكتبة فرنسا الوطنية فى باريس. و بعد ما زادت الكتب بسرعه قرر انه يبنى مبنى جديد للمكتبه سنة 1904 و هو المبنى المعروف دلوقتى باسم " دار الكتب المصريه " فى وسط القاهره ، و بيعتبر المبنى ده من اجمل المبانى فى العماره الاسلاميه اللى اتبنت فى مصر فى العصر الحديث.

المبنى اتقفل فتره فى اواخر القرن العشرين لعمل ترميمات و بعد الترميمات ما خلصت سنة 2003 بتكاليف 15 مليون دولار اتفتح المبنى تانى ، لكن الحكومه المصريه اللى شافت ان الكتب و الوثائق القوميه اعدادها بقت ضخمه قررت تبنى مبنى كبير يكفيها فبنت مبنى تانى على الكورنيش الشرقى للنيل يستوعبها. لكن فضل المبنى القديم " الكتبخانه " كمتحف بيضم مجموعات نادره من الكتب و الوثائق و المخطوطات التاريخيه القيمه و البرديات و العملات و مطبوعات من القرن تسعتاشر. من مقتنيات الكتبخانه تحف نادره من ابرزها ماكيت صغير لقبة الصخره فى القدس و هو ماكيت قيم جداً و مترصع بالجواهر و الأحجار الكريمه و متزخرف بكتابات عربيه و فارسيه جميله. و من المقتنيات القيمه التانيه " حباية قمح " مكتوب عليها تواريخ حكم مصر من سنة 641 لحد الملك فؤاد الاول.

محتويات الكتبخانه النادره 
فى الكتبخانه كمان برديات بيرجع اقدمها لسنة 709 من ايام الوليد بن عبد الملك الأموى و مخطوطات عربيه و فارسيه و تركيه فى الطب و الادب و الديانات و الفلك من ضمنها نسخة من سنة 999 ل" مشكل القرآن " لابن قتيبه و نسخه من سنة 1393 للملحمه الفارسيه " الشاهنامه ".

بالاضافه للتحف و النسخ النادره الكتبخانه فيها كمان حوالى 40 كتاب قيم اتطبعوا ما بين سنة 1514 و 1884 و لوح خطيه و 29 خريطه نادره اقدمها من سنة 1404.

احتفالية 140 سنه 
دار دار الكتب والوثائق القومية احتفلت فى 27 نوفمبر 2010 بمرور 140 سنه على انشاء " الكتبخانه " كأول مكتبه وطنيه فى مصر و المنطقه و اتعمل مؤتمر دولى شارك فيه عدد كبير من الباحثين المصريين و الاجانب و رؤساء المكتبات الوطنيه و الشخصيات العامه من مختلف بلاد العالم . و بالمناسبه دى طبعت الدار نسخ من الكتب النادره زى " الشاهنامه " و " عيون الأخبار " و " اصول نقد النصوص " و " تاريخ المساجد الاثرية " و " محاضرات فى أوراق البردى العربيه ". وناقش المؤتمر موضوعات مهمه منها " الدور التنويرى لدار الكتب " ، و " المسشرقين فى دار الكتب " ، و " دور دار الكتب فى تحقيق الاثار " ، و " مشروعات الكتلجه فى دار الكتب " ، و " ترميم التراث و صيانته ".

المؤتمر استمر لغاية 30 نوفمبر 2010 فى قاعة الندوات فى مبنى دار الكتب و اتقدمت شهادات لعدد من الشخصيات العامه المصريه و الاجنبيه اللى لعبت دار الكتب دور فى تشكيل ثقافتهم.

مصادر 
 العربية.نت، احتفالية دولية بمرور 140 عاماً على انشاء دار الكتب المصرية،24 نوفمير 2010.

لينكات خارجيه 
 احتفالية دولية بمرور 140 عاماً على انشاء دار الكتب المصرية ...
 دار الكتب: 10 الاف مخطوطة تحتاج للتوثيق ...

هيئه حكوميه مصريه
القاهرة
مصر
مكتبات مصر